Freyjukór og Söngbræður saman með tónleika Freyjukórinn í Borgarfirði og Karlakórinn Söngbræður halda sameiginlega tónleika í Reykholtskirkju laugardaginn 30. apríl kl. 16:00 . Á dagskránni eru skemmtileg lög úr ýmsum áttum bæði klassísk kóralög og sígild dægurlög . Kórarnir munu fyrst syngja í sitt hvoru lagi , en taka að lokum nokkur sameiginleg lög . Freyjukórinn í Borgarfirði var formlega stofnaður haustið 1990 . Fyrsti stjórnandi kórsins var Bjarni Guðráðsson organist og bóndi í Nesi í Reykholtsdal . Árið 1998 tók Zsuzsanna Budai , tónlistarkennari við stjórn kórsins og hefur stjórnað honum síðan . Freyjukórinn hefur staðið fyrir margs konar uppákomum í gegnum tíðina í samstarfi við aðra listamenn innan héraðs og utan , boðið kórum til samstarfs um tónleikahald og þegið boð frá öðrum kórum svo fjölbreytnin sé sem mest . “ Syngjandi konur á Vesturlandi ” er viðburður sem Freyjukórinn hefur staðið fyrir og konur alls staðar af Vesturlandi hafa sótt vel . Þessi viðburður hefur verið haldinn í samstarfi við Kristjönu Stefánsdóttur söngkonu . Kórinn hefur haldið tónleika erlendis m.a. í Ungverjalandi og Ítalíu og næsta vor er svo stefnan tekin á Írland og er mikil tilhlökkun komin í hópinn . Kórinn er styrkþegi Uppbyggingarsjóðs Vesturlands . Karlakórinn Söngbræður var stofnaður 1978 og var fyrsti stjórnandi hans Sigurður Guðmundsson organist og bóndi á Kirkjubóli í Hvítársíðu . Síðar voru þeir Jacek Tosik Warsawiak og Pavel Manasek stjórnendur , en hin síðari ár hefur Viðar Guðmundsson haldið um tónsprotann . Kórinn hefur haldið fjölda tónleika hér á landi í gegnum tíðina og hefur sungið í Póllandi , Tékklandi , Austurríki og Írlandi . Kórinn hefur hlotið styrki frá Menningarsjóði Vesturland og nú Uppbyggingarsjóði Vesturlands og frá Menningarsjóði Borgarbyggðar , en jafnframt var honum veitt viðurkenning frá Minningarsjóði Guðmundar Böðvarssonar og Ingibjörgu Sigurðardóttur . Efnisskrá kórsins hefur löngum einkennst af léttri tónlist , en kórinn hefur flutt hefðbundin karlakórslög auk sígildra dægurlaga . Ef eitthvað er þá verður tónlistarflutningur kórsins alltaf fjörugri , sem vonandi hefur , að minnsta kosti fyrir suma , meira skemmtanagildi . Allir eru hjartanlega velkomnir .